Diari Oficial de la Generalitat Valenciana


Sumari del DOGV 7145, del 05-11-2013 (2013/10058)

RESOLUCIÓ de 15 d'octubre de 2013, de la Presidència de l'INVASSAT, per la qual es regula el procediment de concessió, l'any 2014, de les Distincions en prevenció de riscos laborals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7145

Data del DOGV
:   05-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10871


Data del document
:   15-10-2013

Organisme emissor
:   Institut Valencià de Seguretat i Salut en el Treball

Tipus de document
:   Resolució

Descriptors 

:   * distinció honorífica

RESOLUCIÓ de 15 d'octubre de 2013, de la Presidència de l'INVASSAT, per la qual es regula el procediment de concessió, l'any 2014, de les Distincions en prevenció de riscos laborals de la Comunitat Valenciana. [2013/10964]  
La Llei 2/2004, de 28 de maig, de la Generalitat, va crear l'Institut Valencià de Seguretat i Salut en el Treball (INVASSAT), com a organisme autònom de caràcter administratiu, que es configura com l'òrgan cientificotècnic en matèria de prevenció de riscos laborals de l'Administració de la Generalitat, i el fi del qual és la promoció de la seguretat i salut en el treball en el conjunt de la societat valenciana.  
  
Així mateix, l'Administració del Consell i els agents econòmics i socials en el Pacte Valencià pel Creixement i Millora de l'Ocupació (PAVACE) a la Comunitat Valenciana han apostat per potenciar la millora de les condicions de treball en matèria de seguretat i salut laboral de les nostres empreses i organitzacions.   
La promoció de la seguretat i salut en els llocs de treball requerix l'adopció de mesures d'acció positiva, eficaces i executives, dirigides a previndre els riscos laborals.   
Una manera de promoure la seguretat i salut és l'estímul i el reconeixement d'aquelles empreses o organitzacions que es diferencien per la seua distingida actuació en prevenció de riscos laborals.   
L'excel·lència preventiva en les empreses només pot aconseguir-se per mitjà de l'impuls de la integració efectiva de la prevenció de riscos laborals en la gestió d'estes, així com per mitjà d'actuacions que vagen més enllà del mer compliment legal.  
D'esta manera, l'INVASSAT pretén la promoció de l'excel·lència en prevenció de riscos laborals, per mitjà de la concessió de distincions a empreses, organitzacions, institucions i persones físiques que hagen destacat per la seua implicació en la promoció i impuls de la seguretat i salut en el treball a la Comunitat Valenciana, perquè servisquen tant com exemple del bon fer preventiu com d'elements tractors amb aquelles altres empreses o organitzacions amb què es relacionen, la qual cosa, al seu torn, redunda en la difusió de la prevenció en el conjunt de la societat valenciana.   
En conseqüència, i en virtut de les facultats conferides per la Llei 2/2004, de la seua creació, resolc:  
  
Article 1. Objecte  
Convocar, per a l'any 2014, les Distincions en prevenció de riscos laborals de la Comunitat Valenciana i aprovar les bases per les quals es regirà la seua concessió, que s'inclouen com a annex I de la present resolució.  
  
Article 2. Premi  
El premi consistirà en una placa i/o un diploma acreditatiu.  
  
Disposicions finals  
  
Primera. Autorització  
S'autoritza la Direcció de l'INVASSAT perquè, en l'àmbit de les seues competències, adopte les mesures necessàries per al desplegament i l'aplicació d'esta resolució.  
  
Segona. Vigència  
La present resolució entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui tinga la presidència de l'INVASSAT, en el termini d'un mes a comptar des de l'endemà de ser publicada.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de ser publicada.  
  
València, 15 d'octubre de 2013.- El president: Máximo Buch Torralva.  
  
  
ANNEX 1  
Bases  
  
Primera. Objecte  
Constituïx l'objecte de les presents bases regular el procediment de concessió, l'any 2014, de les distincions en prevenció de riscos laborals de la Comunitat Valenciana.   
  
Segona. Participants   
Podran participar totes les empreses, organitzacions, institucions i persones físiques que desenrotllen la seua activitat econòmica en l'àmbit territorial de la Comunitat Valenciana.  
  
Tercera. Distincions   
S'atorgaran les distincions següents:  
1. Distincions al mèrit en la gestió preventiva en l'empresa, basant-se en l'evolució de la seua sinistralitat (en els anys 2011-2012-2013).   
2. Distinció per la realització de treballs d'investigació en prevenció dels riscos laborals.   
3. Distinció pel desenrotllament de propostes o solucions pràctiques innovadores en la prevenció dels riscos laborals.   
4. Distinció per la difusió de la cultura preventiva en prevenció de riscos laborals en mitjans de comunicació social.   
  
Quarta. Participació i documentació  
Participació:  
Les persones, empreses, institucions o entitats podran concórrer a les distincions, prèvia presentació de la sol·licitud i documentació que s'indica, dirigida al president de l'INVASSAT.   
Documentació:  
La sol·licitud de participació en la convocatòria anirà acompanyada de la documentació següent, annexos 2 i 3:  
1. Memòria justificativa en matèria de prevenció de riscos laborals dels resultats aconseguits en la gestió preventiva de l'empresa, dels treballs d'investigació realitzats, les solucions pràctiques proposades, els treballs en els mitjans de comunicació social efectuats i la resta de circumstàncies que han de ser tingudes en compte per a la concessió de la distincions.  
2. Declaració responsable de no haver sigut sancionat en ferm per infraccions molt greus en matèria de seguretat i salut en el treball en els anys 2011, 2012, 2013.  
3. Acreditació de trobar-se al corrent en les obligacions fiscals, tributàries i de seguretat social o, a falta d'això, autorització perquè l'Administració demane la dita informació.  
  
Quinta. Termini i lloc de presentació   
1. El termini de presentació de sol·licituds és des de l'endemà de la publicació de la convocatòria en el Diari Oficial de la Comunitat Valenciana fins al 28 de febrer de 2014.  
2. Les sol·licituds es presentaran junt amb la documentació requerida, en qualsevol de les seus de l'INVASSAT d'Alacant (c. Hondón de los Frailes, núm. 1, 03027), Castelló de la Plana (ctra. València-Barcelona, km 68,400, 12197) o Burjassot (c. València, núm. 32, 46753), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
  
  
  
Sexta. Exclusions   
Quedaran exclosos els sol·licitants que es troben en qualsevol de les situacions següents:   
· Les empreses que hagen notificat algun sinistre laboral mortal, molt greu, greu o múltiple, en els tres anys de referència que s'indiquen en la convocatòria (anys 2011-2012-2013) y durant el període de temps transcorregut fins a la resolució de la convocatòria. En el cas de patologies no traumàtiques i accidents in itinere no seran exclosos però es tindran en compte, exclusivament, als efectes de valoració, com indica la base 7.4.  
· Les empreses que hagen sigut objecte de sanció ferma en els anys 2011-2012-2013 per infraccions molt greus en matèria de relacions laborals i seguretat i salut en el treball, i durant el període de temps transcorregut fins a la resolució de la convocatòria.   
· No estar al corrent amb les obligacions amb la Seguretat Social en el període de presentació de la sol·licitud.   
· No estar al corrent amb les obligacions tributàries enfront de les hisendes estatal i autonòmica, en el període de presentació de la sol·licitud.   
  
Sèptima. Resolució de les distincions   
1. La competència per a resoldre la present convocatòria correspon al president de l'INVASSAT amb la proposta prèvia del jurat, una vegada examinats els projectes presentats.   
2. El jurat estarà compost per set membres i serà presidit pel director de l'INVASSAT, o persona que designe, i estarà compost a més per dos representants de les organitzacions empresarials, dos de les organitzacions sindicals integrades en el Consell General de l'INVASSAT, un representant de la Inspecció de Treball i Seguretat Social de la Comunitat Valenciana i un funcionari de l'INVASSAT, que actuarà com a secretari amb veu i vot.   
3. La identitat de les persones que componen el jurat es farà pública en el web de l'INVASSAT , una vegada publicada la present convocatòria.  
4. En la valoració dels projectes presentats, el jurat tindrà en compte els criteris següents:   
4.1. Distincions 2014 al mèrit en la gestió preventiva en l'empresa   
  
a) Distinció 2014 al mèrit de la gestió preventiva per a la gran empresa de la Comunitat Valenciana de més de 250 treballadors.   
b) Distinció 2014 al mèrit de la gestió preventiva per a la mitjana empresa (PIMES) de la Comunitat Valenciana entre 50 i 249 treballadors.   
c) Distinció 2014 al mèrit de la gestió preventiva per a la xicoteta empresa de la Comunitat Valenciana entre 26 i 49 treballadors.   
d) Distinció 2014 al mèrit de la gestió preventiva per a la xicoteta empresa de la Comunitat Valenciana entre 10 i 25 treballadors.   
Sistema de valoració de les distincions 2014 al mèrit en la gestió preventiva de l'empresa:   
Pels resultats aconseguits en l'evolució de la sinistralitat laboral, es valorarà l'índex d'incidència de l'empresa en relació amb l'índex d'incidència mitjà de la seua pròpia activitat econòmica de la Comunitat Valenciana en els tres anys de referència (2011-2012-2013) anteriors a l'any de la concessió de la distinció. Per al càlcul de l'índex d'incidència es tindran en compte els sinistres laborals o accidents amb baixa en jornada de treball i malalties professionals comunicades en el Cepross (sistema de notificació i registre) amb baixa o sense l'any de referència, així com la plantilla mitjana anual de treballadors (s'exclouen els accidents in itinere i accidents sense baixa).   
Puntuació  
Empresa que abaste un nombre més gran de punts, sumant per a cada any del període de referència el resultat d'aplicar la formula:   
P = 100 € 100 x I.I.e / I.I.cnae 2009  
I.I.e és l'índex d'incidència de l'empresa  
I.I.cnae és l'índex d'incidència mitjà de la seua activitat econòmica de la Comunitat Valenciana per divisions (dos dígits cnae 2009).  
Quan es considere convenient es valoraran altres factors, com per exemple:  
· La implantació del sistema de gestió de prevenció dels riscos laborals.   
· Els resultats de l'auditoria reglamentària en prevenció dels riscos laborals.  
· Realització i, si és el cas, resultats de l'auditoria voluntària en prevenció dels riscos laborals.  
· L'excel·lència en prevenció dels riscos laborals, més enllà del compliment de la normativa.  
· L'adopció de bones pràctiques en matèria de prevenció de riscos laborals.  
  
· No haver tingut patologies no traumàtiques i accidents in itinere, mortals, molt greus, greus o múltiples en els tres anys de referència que s'indiquen en la convocatòria (anys 2011-2012-2013) i durant el període de temps transcorregut fins a la resolució de la convocatòria.  
· Qualsevol altre factor o circumstància significativa que l'empresa considere convenient aportar o el jurat sol·licitar a les empreses per a poder efectuar, si és el cas, una valoració més ajustada.   
4.2. Distinció 2014 per la realització de treballs d'investigació l'any 2013 en prevenció dels riscos laborals. Serà necessària l'aportació del treball d'investigació per a la valoració pel jurat. El treball d'investigació podrà estar publicat per revistes professionals, constituir una tesi doctoral en la universitat o ser un treball inèdit.  
4.3. Distinció 2014 pel desenrotllament de propostes o solucions pràctiques innovadores en la prevenció dels riscos laborals que puguen aplicar-se i extrapolar-se a altres empreses amb independència del tipus i grandària. Serà necessari l'aportació per a la valoració pel jurat d'una memòria justificativa de la solució innovadora en prevenció de riscos laborals proposada i els avantatges que pot aportar la seua implantació i la seua aplicabilitat i extrapolació a altres empreses.  
4.4. Distincions 2014 per la difusió de la cultura preventiva en mitjans de comunicació social a través de campanyes, articles, programes, reportatges, vídeos, etc. realitzats, emesos o publicats a la Comunitat Valenciana en els mitjans de comunicació social l'any 2013.  
  
Les persones, les empreses, les organitzacions i les institucions que presenten candidats hauran d'aportar a la secretària de les distincions el suport material i memòria perquè ho valore el jurat.   
5. El jurat queda facultat per a resoldre qualsevol incidència que puga presentar-se en el transcurs de les deliberacions, i la seua decisió, que s'adoptarà per majoria simple, és inapel·lable.  
El jurat es reserva el dret a comprovar el contingut de les memòries i requerir tota la informació addicional que considere necessària.   
6. El jurat podrà proposar deixar deserta qualsevol de les distincions mitjançant un acord motivat.   
7. El jurat podrà proposar compartir qualsevol de les distincions.  
   
8. El jurat elevarà una proposta de resolució al president de l'INVASSAT.  
9. La resolució de l'adjudicació de les distincions de la convocatòria serà publicada en el web de l'INVASSAT   
  
10. Les distincions són de caràcter honorífic i no comporten dotació econòmica.  
11. La documentació que s'aporte a la convocatòria es considerarà propietat dels candidats, i llevat que l'autor faça reserva expressa, la concessió de les distincions suposa l'autorització a l'INVASSAT de la seua publicació o difusió total o parcial.   
  
Octava. Acceptació de les bases   
La participació en esta convocatòria suposa la total acceptació de les presents bases.   
  
Novena. Acceptació de les distincions  
La concessió de les distincions, si és el cas, està supeditada a la seua acceptació prèvia, per part de les persones, empreses, organitzacions o institucions candidates.   
Deu. Entrega de les distincions  
L'entrega de les distincions es realitzarà en un acte públic organitzat per l'INVASSAT amb motiu del Dia Mundial de la Seguretat i Salut en el Treball de 2014.  
  
  
ANNEX 3  
  
Memòria justificativa en matèria de prevenció de riscos laborals dels resultats aconseguits en la gestió preventiva de l'empresa, dels treballs difosos d'investigació realitzats, les solucions pràctiques proposades, els treballs en els mitjans de comunicació social efectuats i la resta de circumstàncies que han de ser tingudes en compte per a la concessió de les distincions.